《临高台送乔景叔之金陵》
明代·王问

临高台，瞻帝里，五侯七贵歌钟起。
陌上黄尘飞塞天，大车央央起车前。
朝游斗鸡坊，暮入长楸里。
少年宝剑青丝囊，锦帐如云百余里。
临高台，岁将暮。
西风川上旌，吹向维扬渡。
金陵草色半青青，槛外长江百丈清。
白鹭洲前官舸发，石头城下暮潮平。
回眺雒城中，万事予何有。
身上鹔鹴裘，可换新丰酒。
为予买却清江槎，逢君须及白门花。
江上莼鲈秋更美，早看君去倍思家。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。